Jon Cooper

Jonathan D. Cooper (* 23. august 1967, Prince George, Britská Kolumbia, Kanada) je kanadsko-americký právnik a hokejový tréner, od roku 2013 hlavný kouč tímu NHL Tampa Bay Lightning. Cooper je dvojnásobný víťaz Stanleyho poháru, ktorý získal v rokoch 2020 a 2021. V súčasnosti je najdlhšie slúžiacim hlavným trénerom v NHL.
Osobný život.
Narodil sa v kanadskom meste Prince George do rodiny kanadského otca a americkej matky, a preto má dvojité občianstvo. V detstve sa venoval hokeju a lakrosu, ale s obomi športmi skončil počas bakalárskych štúdii na vysokej škole. Po nadobudnutí právnického vzdelania pracoval niekoľko rokov ako verejný obhajca a k trénovaniu hokejového tímu sa dostal celkom náhodou. Sudca v okrsku, kde Cooper pracoval, mal syna v stredoškolskom hokejovom tíme, ktorý hľadal nového hlavného trénera. Muž zákona si spomenul, že jeden z mladých obhajcov sa športu kedysi venoval, a napokon prehovoril Coopera, aby sa o pozíciu uchádzal.
Trénerská kariéra.
Cooper sa trénovaniu začal venovať v roku 1999, kedy nastúpil na lavičku spomínaného stredoškolského tímu, za ktorý nastupoval syn sudcu Brennana. V jedinej sezóne, ktorú strávil v mužstve, doviedol mančaft k prvému titulu po 25 rokoch. O Coopera sa v hokejovom svete okamžite strhol záujem a v roku 2001 prijal pracovnú ponuku v lige NAHL, ktorá patrí medzi najprestížnejšie juniorské hokejové ligy v Spojených štátoch. V lige odkoučoval päť sezón v dvoch rôznych tímoch a zažil veľmi úspešné obdobie, najskôr začínal na poste asistenta, ale neskôr sa stal prvým trénerom a svojich zverencov doviedol k ligovému titulu, ako aj k prvenstvu na celoštátnych majstrovstvách. Získal aj ocenenie pre najlepšieho trénera roka.
V roku 2008 sa presunul do ligy USHL, ešte o niečo prestížnejšej juniorskej súťaže a pokračoval v zbieraní úspechov. Jeho mužstvo vyhralo titul a Cooper aj v tejto lige vyhral ocenenie pre najlepšieho trénera.
Tampa Bay Lightning (2010 – súčasnosť).
Tréner v AHL (2010 – 2013).
V roku 2010 zamestnal Coopera tím Tampa Bay Lightning. Pre kouča to bol prvý kontakt so svetom profesionálneho hokeja. Nastúpil na pozíciu hlavného trénera v Norfolku Admirals, rezervného tímu pôsobiaceho v AHL. V sezóne 2011-12 získal s tímom Calderov pohár pre víťaza ligy a zarovno s titulom mu udelili ocenenie pre najlepšieho lodivoda súťaže. V majstrovskom ročníku navyše pomohol tímu vytvoriť rekord, keď Norfolk vyhral 28 zápasov v rade, a tento zápis je platný naprieč všetkými profesionálnymi športovými ligami v Severnej Amerike.
V priebehu sezóny 2012-13 jeho mužstvo smerovalo za obhajobou ligového titulu, ale ročník v mužstve nedokončil. V marci 2013, keď tímu patrilo prvé miesto v tabuľke, Coopera povýšili do NHL.
Hlavný tréner Tampy Bay Lightning (2013 – súčasnosť).
Tampa Bay Lightning menovala Jona Coopera hlavným trénerom po odvolaní predchádzajúceho lodivoda Guya Bouchera, ktorý v mužstve skončil pre neuspokojivé výsledky.
Cooper v sezóne 2013-14, svojej prvej kompletnej na lavičke Tampy, vrátil klub do vyraďovacej časti po trojročnej absencií, a pomohol pretransformovať celok z Floridy, ktorý bol dovtedy iba občasným účastníkom play-off, na pravidelného ašpiranta na Stanley cup. Za jedenásť rokov, ktoré Cooper strávil v pozícii hlavného trénera, Tampa chýbala v play-off jediný raz, a za toto obdobie sa vyprofilovala na jeden z najúspešnejších celkov v lige. Celkovo štyrikrát si „Blesky“ zahrali vo finále (2015, 2020, 2021, 2022), z toho dvakrát klub vyhral Stanley cup a v roku 2019 klub získal Prezidentovu trofej, ktorá sa udeľuje najlepšiemu tímu v základnej časti.
Žiaden iný tréner nezaznamenal toľko víťazstiev na lavičke Tampy Bay Lightning, ako Cooper, ktorý drží ligový rekord, keď na métu 400 výhier v lige mu stačilo 659 zápasov.
Reprezentácia.
Na medzinárodnom fóre sa Cooper prvý raz predstavil na Svetovom pohári v roku 2016, kde zastával úlohu asistenta trénera vo výbere Severnej Ameriky do 23 rokov. Z pozície hlavného trénera viedol Kanadu na majstrovstvách sveta v roku 2017.
V roku 2022 mal viesť kanadský tím na zimných olympijských hrách, ale pre pandémiu Covid-19 sa účasť zamestnancov NHL odoprela.